पेट्रोलियम एवं प्राकृतिक गैस मंत्रालय
हिंदुस्तान पेट्रोलियम कॉर्पोरेशन लिमिटेड ने दूसरी तिमाही में 1,924 करोड़ रुपये का कर के बाद लाभ  दर्ज किया
हिंदुस्तान पेट्रोलियम कॉर्पोरेशन लिमिटेड ने 30 सितंबर, 2021 को समाप्त दूसरी तिमाही में 7.2 फीसदी की बढ़ोतरी के साथ 1,924 करोड़ रुपये का कर के बाद लाभ  दर्ज किया है। इससे पहले पिछली तिमाही में 1,795 करोड़ रुपये का पीएटी दर्ज किया गया था। वहीं, अप्रैल-सितंबर, 2021  की अवधि में एचपीसीएल ने 3,719 करोड़ रुपये का पीएटी दर्ज किया है। दूसरी तिमाही में कुल बिक्री पिछले वर्ष की समान अवधि के दौरान 61,340 करोड़ रुपये की तुलना में 87,311 करोड़ रुपये दर्ज की गई है। वहीं, अप्रैल से सितंबर, 2021 की अवधि में एचपीसीएल ने पिछले वर्ष की समान अवधि के 1,07,225 करोड़ रुपये की तुलना में 1,64,619 करोड़ रुपये की कुल बिक्री की।
दूसरी तिमाही के दौरान एचपीसीएल ने पिछले वर्ष की समान अवधि में 8.10 एमएमटी की तुलना में 8 फीसदी से अधिक बढ़ोतरी के साथ 8.79 एमएमटी घरेलू बिक्री दर्ज की है। वहीं, अप्रैल-सितंबर 2021 की अवधि में एचपीसीएल ने 12 फीसदी बढ़ोतरी के साथ 17.24 एमएमटी की घरेलू बिक्री की थी। इससे पहले पिछले वर्ष में समान अवधि के लिए यह आंकड़ा 15.34 एमएमटी था। अप्रैल-सितंबर, 2021 की अवधि में पिछले वर्ष की समान अवधि के मुकाबले प्रमुख पेट्रोलियम उत्पादों की बिक्री में बढ़ोतरी देखी गई है। इनमें एटीएफ की बिक्री में 63 फीसदी, एमएस में 23 फीसदी, एचएसडी में 15 फीसदी और एलपीजी की बिक्री में 4 फीसदी की बढ़ोतरी दर्ज की गई है।
एचपीसीएल मुंबई रिफाइनरी ने दूसरी तिमाही में मुंबई रिफाइनरी विस्तार परियोजना के एक हिस्से के रूप में सबसे जटिल पुनर्निर्माण करने और मरम्मत के काम को पूरा किया। इसके लिए मुंबई रिफाइनरी को अप्रैल 2021 से बंद रखा गया था। मुंबई रिफाइनरी विस्तार परियोजना का काम पूरा हो गया है। कंपनी की प्रमुख इकाइयां चालू स्थिति हैं और स्थायी होने के अग्रिम चरण में हैं। इससे मुंबई रिफाइनरी की थ्रूपुट क्षमता 7.5 एमएमटीपीए से बढ़कर 9.5 एमएमटीपीए हो जाएगी और इससे ऊर्जा दक्षता बढ़ेगी। विशाख रिफाइनरी की सीडीयू III इकाई का आवश्यक निरीक्षण और इसको मरम्मत करने का काम पूरा करने के बाद इसे फिर से शुरू किया गया। इस रिफाइनरी में मई 2021 में आग लगने की घटना हुई थी। अब विशाख रिफाइनरी अपनी पूरी क्षमता से काम कर रही है। उपरोक्त घटना के बावजूद, एचपीसीएल की रिफाइनरियों ने अप्रैल-सितंबर, 2021 के दौरान 5.04 मिलियन मीट्रिक टन कच्चे तेल का प्रसंस्करण किया। अप्रैल-सितंबर 2021 की अवधि के लिए पाइपलाइन थ्रूपुट 9.09 एमएमटी है।
जुलाई-सितंबर 2021 की अवधि में संयुक्त जीआरएम 2.44 अमेरिकी डॉलर प्रति बैरल दर्ज किया गया। इससे पहले पिछली समान अवधि में यह 5.11 अमेरिकी डॉलर प्रति बैरल था। वहीं, अप्रैल-सितंबर 2021 की छमाही में संयुक्त जीआरएम 2.87 अमेरिकी डॉलर प्रति बैरल है। इससे पहले पिछली समान अवधि में यह 2.58 अमेरिकी डॉलर प्रति बैरल दर्ज किया गया था। हालांकि, जीआरएम को बेहतर उत्पाद से सहायता मिली है। लेकिन दोनों रिफाइनरियों के बंद होने, शुरू करने और स्थिरीकरण की गतिविधियों को देखते हुए अधिक ईंधन और नुकसान होने के कारण यह प्रभावित भी हुआ है। वहीं, कच्चे तेल की अधिक लागत के कारण जीआरएम भी प्रभावित हुआ है। एचपीसीएल ने अप्रैल-सितंबर 2021 की अवधि में 3,923 करोड़ रुपये की सम्मिलित पीएटी दर्ज की है। इससे पहले पिछले वर्ष की समान अवधि में यह 5,228 करोड़ रुपये थी।
दूसरी तिमाही के दौरान, सितंबर 2021 तक कुल रिटेल आउटलेट नेटवर्क की संख्या 19,216 हो गई। इस दौरान 440 नए रिटेल आउटलेट शुरू किए गए हैं। एचपीसीएल ने इस तिमाही के दौरान एलपीजी वितरण के 11 नए केंद्र शुरू किए हैं। इसके बाद सितंबर 2021 तक कुल एलपीजी वितरण केंद्रों की संख्या 6,208 हो गई। वहीं, तिमाही के दौरान एचपीसीएल ने अपने रिटेल आउटलेटों पर 517 सौर सुविधाएं चालू की हैं। इससे सौर सुविधाओं के साथ कुल आरओ की संख्या 5,192 हो गई है।
वैकल्पिक ईंधन की उपलब्धता सुनिश्चित करने और ग्राहकों को अधिक विकल्प देने के लिए, अप्रैल से सितंबर, 2021 के दौरान 135 रिटेल आउटलेटों पर सीएनजी सुविधाएं शुरू की गईं। इससे सीएनजी सुविधाओं वाले रिटेल आउटलेटों की कुल संख्या 809 हो गई है। सितंबर 2021 तक, एचपीसीएल रिटेल आउटलेटों पर 327 स्टेशनों पर ईवी चार्जिंग की सुविधा प्रदान की गई। वहीं, 487 मोबाइल डिस्पेंसर भी चालू किए गए हैं।
दूसरी तिमाही के दौरान, एचपीसीएल ने गैर-ईंधन खुदरा बिक्री के क्षेत्र में आते हुए मुंबई में अपना ब्रांडेड स्टोर "हैप्पी स्टोर" शुरू किया। एचपीसीएल ने मुंबई और देश के अन्य प्रमुख शहरों में अपने रिटेल आउटलेट्स पर इस तरह के और क्लब एचपी "हैप्पी शॉप्स" को शुरू करने की योजना बनाई है। लक्जरी वाहनों की बढ़ती संख्या को देखते हुए इनकी जरूरतों को पूरा करने के लिए एचपीसीएल ने 100 की ऑक्टेन रेटिंग के साथ पावर 100, अल्ट्रा-प्रीमियम ग्रेड पेट्रोल भी लॉन्च किया है। इसके अतिरिक्त, ग्राहकों के लिए डिजिटल भुगतान विकल्पों में विस्तार करने के लिए, एचपीसीएल ने आईसीआईसीआई बैंक फास्टैग का उपयोग करके ईंधन भुगतान शुरू किया है। इस सुविधा को वाणिज्यिक और तेज वाहन के ग्राहकों के लिए एचपीसीएल के लॉयल्टी प्रोग्राम 'ड्राइव ट्रक प्लस' के साथ एकीकृत किया गया है।
वहीं, परिवहन में जैव ईंधन को बढ़ावा देने के लिए एचपीसीएल ने इथेनॉल ब्लेंडिंग  कार्यक्रम में हिस्सा लेना जारी रखा है और कुल 8.96 फीसदी इथेनॉल ब्लेंडिंग की मात्रा को प्राप्त किया है। यह पहली छमाही के दौरान इस उद्योग में सबसे अधिक है। दूसरी तिमाही के दौरान, एचपीसीएल ने सिक्किम में इथेनॉल ब्लेंडिंग शुरू किया था। इसके बाद कंपनी ने भारत के सभी राज्यों/केंद्रशासित प्रदेशों में इथेनॉल ब्लेंडिंग की उपलब्धि को प्राप्त कर लिया है। एचपीसीएल ने अप्रैल से सितंबर 2021 की अवधि में संपीड़ित जैव गैस  के लिए 76 एलओआई  जारी किए हैं। इसके बाद सीबीजी की 466 टीएमटीपीए उत्पादन क्षमता के साथ अब तक कुल 227 आशय पत्र जारी किए गए हैं।
बेंगलुरु में एचपीसीएल के अनुसंधान और विकास केंद्र ने पिछले 5 वर्षों में 110 पेटेंट प्राप्त किए हैं. इसमें कई अंतरराष्ट्रीय पेटेंट भी शामिल हैं। इसके परिणामस्वरूप यह भारत में सबसे तेजी से बढ़ती अनुसंधान एवं विकास सुविधा केंद्रों में से एक बन गया है। सितंबर 2021 तक उन्नत परिचालन दक्षता, सुरक्षा और हितधारक सुविधा की दिशा में काम करते हुए शुरुआत से आखिर तक स्वचालन  के साथ 53 पीओएल स्थलों को 'स्मार्ट टर्मिनल' में बदल दिया गया।
एचपीसीएल की बड़ी परियोजनाओं पर भी काम तेजी से किया जा रहा है। इनमें विशाख रिफाइनरी आधुनिकीकरण परियोजना , राजस्थान रिफाइनरी परियोजना , छारा एलएनजी रिगैसिफिकेशन टर्मिनल, विजयवाड़ा-धर्मपुरी प्रोडक्ट पाइपलाइन, हसन-चेरलापल्ली एलपीजी पाइपलाइन, बाड़मेर-पालनपुर प्रोडक्ट पाइपलाइन शामिल हैं।